Notum sit omnibus sancte ecclesie filiis, quod Wido, frater Othonis de Troans, pro remedio anime sue et antecessorum suorum, dedit atque concessit Deo fratribusque Cistercii habitantibus, jure perpetuo possidendum, quicquid habebat vel ei attingebat in Tarsulla in terris, pratis, silvis, aquis, pascuis, ex toto nihil excipiens. Hoc donum factum atque concessum anno ab incarnatione Domini M°C°L°II°, coram domino Odone, Duce Burgundie, uxoreque ipsius Maria. Hujus doni testes sunt hii: Angelerius, monachus, et Haymo Cisterciensis; Humbertus, capellanus ducis; Bernardus de Vieilli, Viardus de Marmesse, Robertus de Dola, Wido de Argilliaco, milites: Bonus Amicus, prepositus; Petrus, dapifer.